Virallinen lehti nro C 226 , 20/07/1998 s. 0059



A4-0230/98 Päätöslauselma jäsenvaltioiden myynninvalvontajärjestelmiä koskevasta komission kertomuksesta (KOM(96)0245 - C4-0589/96) Euroopan parlamentti, joka - ottaa huomioon komission kertomuksen (KOM(96)0245 - C4-0589/96), - ottaa huomioon kuudennen neuvoston direktiivin 77/388/ETY jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste ((EYVL L 145, 13.6.1977, s.1.)), - ottaa huomioon neuvoston direktiivin 92/12/ETY valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta ((EYVL L 76, 23.3.1992, s. 1.)), - ottaa huomioon neuvoston direktiivin 69/169/ETY kansainvälisessä matkustajaliikenteessä tapahtuvassa maahantuonnissa kannettaviin liikevaihto- ja valmisteveroihin liittyviä vapautuksia koskevien lakien, asetusten ja hallinnollisten määräysten yhdenmukaistamisesta ((EYVL L 133, 4.6.1969, s. 6.)), - ottaa huomioon Cushnahanin, Banottin, Gillisin ja McCartinin laatiman päätöslauselmaesityksen (B4-1331/96) verovapaasta myynnistä kesäkuun 1999 jälkeen, - ottaa huomioon Collinsin, Andrewsin, Crowleyn, Fitzsimonsin, Gallagherin, Hylandin ja Killilean laatiman päätöslauselmaesityksen (B4-0433/98) verovapaasta myynnistä, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja liikenne- ja matkailuvaliokunnan sekä ympäristö-, terveys- ja kuluttajansuojavaliokunnan lausunnot (A4-0230/98), A. ottaa huomioon, että myynninvalvontajärjestelmiä sovelletaan eri jäsenvaltiossa eri tavoin, B. ottaa huomioon, että kansainvälisten matkojen lähtöpaikoilla ja eri liikennemuodoissa sovelletaan myynninvalvontajärjestelmiä eri tavalla, C. ottaa huomioon, että veroviranomaisten taholta tapahtuva myyjävalvonta rajoittuu lähes aina liikkeenharjoittajan valvontaan, ja että valvonnalla varmistetaan vain se, että tavaroita ei viedä verovapaan alueen ulkopuolelle kirjaamatta; ottaa huomioon myös sen, että liikkeenharjoittajan on vaikea valvoa, miten paljon ostaja voi ostaa vielä verovapaasti kaupan tai aikaisemmin tehtyjen kauppojen jälkeen, D. ottaa huomioon, että talous- ja raha-asioita sekä teollisuuspolitiikkaa käsittelevä valiokunta piti kuulemistilaisuuksia jäsenvaltioiden soveltamista myynninvalvontajärjestelmistä; 1. Hyväksyy tehokkaiden yhtenäismarkkinoiden toteuttamisen tavoitteet, jotka komissio on esittänyt ja joita se on säännellyt vuodesta 1991 lähtien; 2. Korostaa, että yhtenäismarkkinoita lopullisesti toteutettaessa ei voida sallia sitä, että EU:n sisällä olisi erilaista verotusjärjestelmää soveltavia saarekkeita, muutoin kuin väliaikaisesti; 3. Panee merkille, että ainoa tehtyjen kauppojen rajoitusten noudattamisen tehokas valvoja on itse liikkeenharjoittaja, joka kuitenkin pyrkii samalla lisäämään myyntiään; 4. Korostaa, että liikkeenharjoittajan on vaikea saada haltuunsa kaikkea matkustajaa koskevaa tietoa yksittäisen kaupan yhteydessä; 5. Korostaa, että lentokoneiden varustaminen valvontajärjestelmillä on vaikeaa, sillä matkustajilla ei ole enää tarkoituksenmukaisia matkustus-asiakirjoja ja näin ollen valvontaa voi harjoittaa vain lentohenkilökunta tai se voidaan tehdä arvioimalla kauppojen keskiarvo suhteessa lennolla oleviin matkustajiin; 6. Korostaa, että myynnin valvonta lentokoneissa on erilaista kuin muissa liikennevälineissä, sillä sitä ei suoriteta maihinnousukortilla, vaan erillisellä kupongilla, joka sisältää tietoa kauppojen määrää koskevista rajoituksista; 7. Korostaa, että myynninvalvontajärjestelmät ovat olemassa ja valvontaa sovelletaan mahdollisuuksien mukaan; jäljellä on kuitenkin objektiivisia vaikeuksia yhteensovittaa yhtenäinen ja yhdenmukainen valvontajärjestelmä eri jäsenvaltioiden ja liikkeenharjoittajien, eri liikennevälineiden ja kaupantekohetkien välillä; 8. Pyytää, että Euroopan unionin satamista ja lentoasemilta lähtevät matkustajat, jotka kulkevat kahden lähtöselvityksen kautta ja matkustavat EU:n ulkopuolelle, voisivat tehdä verovapaita ostoksia lähtöpaikassaan; 9. Panee merkille, että lentoliikenteen myynninvalvontajärjestelmä ei vaadi sitä, että lippu leimataan leimalla, joka osoittaa henkilön tehneen verovapaita ostoksia; 10. Suosittaa, että vain matkustajalle jäävä osa lipusta leimataan; 11. Suosittaa, että lentoyhtiöt ottavat käyttöön järjestelmän, jonka mukaan vain matkustajalle jäävä lipun osa leimataan; 12. Suosittaa kaikkien leimattavien lippujen varustamista symbolilla, joka kuvaa ostettuja tuotteita; 13. Suosittaa, että jos verovapaiden tuotteiden ostolle on yläraja, ostohinnan yläraja olisi myös käytävä ilmi leimatussa lipussa olevasta symbolista; 14. Katsoo, että kauppojen valvonnan tehokkuuteen mahdollisesti liittyvät ongelmat voidaan ratkaista turvautumalla tehokkaampiin tietojärjestelmiin, ja että näitä tieto-ohjelmia (joilla pystytään antamaan tietoa samanaikaisesti useissa valuutoissa) voitaisiin kokeilla alustavasti verovapaan myynnin alalla ja sen jälkeen niitä voitaisiin levittää koko kaupalliseen järjestelmään kilpailukykyisin hinnoin yhtenäisvaluuttaa liikkeeseen laskettaessa; 15. Katsoo, että on viipymättä ryhdyttävä alakohtaisiin ja alueellisiin tukitoimiin paikoissa, joihin verovapaan myynnin poistaminen EU:n sisäisestä liikenteestä vaikuttaa eniten, ja ehdottaa, että yhteisön varoja käytetään paikallisesti ilmenevistä tilanteista selviämiseksi, joissa siirtyminen uuteen järjestelmään on hankalaa; 16. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille.